Završeno suđenje 'vukovarskoj trojici'
Dobar dio posljednjeg dana suđenja protekao je u analizi definicije termina 'borac' i što su prema međunarodnim zakonima bili ljudi iz 
"Ovo je bila ludost koja se nije smjela dogoditi" - ovim se riječima na završetku suđenja 'vukovarskoj trojici' sudskom Vijeću obratio optuženi Mile Mrkšić izražavajući žaljenje radi žrtava. On se energično branio od 'laži o brutalnosti, nekulturi, divljaštvu oficira JNA'. "Vojska je provodila političke odluke, a povjesničari će procjenjivati da li se sve to moralo dogoditi i tko se koristio tragedijom Vukovara" - izjavio je Mrkšić spomenuvši i neke emisije HTV-a. Za razliku od završne riječi otpužbe, Mrkšić je isticao da nije znao što se zbiva, u suprotnom bi spriječio Ovčaru. "Nisam sudjelovao niti sam kriv" - pridružio mu se Miroslav Radić. dok je Veselin Šljivančanin pročitao govor o "zlim vremenima", završavajući porukom da je "istina potrebna svima onima koji se nje ne plaše, posebno srpskom i hrvatskom narodu". Optužba je zatražila kaznu doživotnog zatvora a obrane trojice optuženih oslobađanje. Glavnina rasprave u petak potrošena je za razmatranje definicije termina 'borac' i što su prema međunarodnim zakonima bili ljudi iz vukovarske bolnice. 'Zaštićeni civili odnosno ne-borci' - tvrdi optužba. 'Naoružani, dakle borci jer su skrivali oružje' - uvjerena je obrana. Ishod suđenja bitno će odlučiti čijenica koju će definiciju prihvatiti sudačko Vijeće. Suci su obećali donijeti prvostupanjsku presudu u 'dogledno vrijeme'.